Nesken Lehenengo Maila 2019/11/19 ARGAZKIA: Gorka Zigor de Lopera\nLehen Mailako 6. Jardunaldiaren ondoren, arabarrak eta bilbotarrak bigarren eta hirugarren postuan finkatzen dira, hurrenez hurren. Gainetik, partida bateko aldearekin, lider sendo bat: Campus Promete. Bigarren Mailan, Mungia eta San Ignacio liderren multzotik erori dira.\nSeigarren garaipen jarraian lortu zuen liderrak Malosten. Lehen zatian ihes egin zen Campus Promete (17-27) eta, azken minututan, eutsi egin zion Lointek Gernikaren bultzadari: etxekoak puntu batera hurbildu zen 3 minuturen faltan. Ayelaren saski batek eta jaurtiketa libreek etxekoen erremontada saihestu zuten (52-57).\nBolada onean dago ere Reproduccion ART Araski: bosgarren garaipen jarraian Hondarribian (52-65). Gasteiztarrek abantaila erabakigarria hartu zuten laurden bakoitietan (23-41), Marina Ortiz de Zarateren partida onari esker (19 puntu, 12 errebote eta 32ko balorazioa).\nLa Salle Zurekin Busek hartu zuen hirugarren postua. Bilbotarrek kolista berria den Easo San Martin Merkatuaren kantxan irabazi egin zuten (67-80). Aurretik donostiarrak lehen laurdenean, baina gero bilbotarrek erasoan bizkortu zuten partidari epaia emateko.\nBeste talde donostiarrak porrota jaso zuen ere, denboraldiko bigarrena. CB Sanignacio Vitaldent-ek Bera Bera Bultz gainditu zuen 74-66ko emaitzarekin, Maria Fernández-en (19-13 eta 32ko balorazioa) eta Paula López de Uralde-ren (23 puntu) jokaera handiarekin. Errioxarrek partida apurtu zuten bigarren laurdenean.\nEta Tabirako Baquék ixten ditu goiko postuak: garaipena (64-50) Fonseca Basket Navarraren aurrean (64-50)\nEta beheko zonan, borroka estutzen da. Batez ere Leioaren denboraldiko lehenengo garaipenagatik. Nabarmen menderatu zuten bizkaitarrek lehen 30 minututan zehar (27-46), abantaila erosoa lortuz Megacalzado Ardoiren erremontadari eusteko (48-54).\nGainera, Aranguren Mutilbasket-ek Universidad Deusto Loiola Indautxu harrapatu zuen, bilbotarrei irabazi eta gero (62-51), jardunaldiko MVP-ri esker: Mar Benitok 11 puntu, 24 errebote eta 35ko balorazioa eskuratu zituen.\nBakarrik lehia zuzen bat bosgarren jardunaldira berdinduta iritsi ziren zazpi taldeen artean. Deustuko Kiroldegian, Mazarredo Fisioterapia Unamunok San Ignaciori irabazi zion 73-58ko emaitzarekin. Nafarrek partida bukatu zuten 25/3rekin hiruko marratik.\nBuruko zazpikoteren barruan, Mungia ST-ak ez zuen garaipena lortu ere. Bizkaiko derbian, argi eta garbi irabazi egin zuen Getxok, Jose Antonio Aguirre kiroldegian (52-74).\nTxintxu Gozotegia ISB ez zituen arazorik izan lehen postua gordetzeko: +18 azpeitiarrentzat Kaleangora Liceo Monjardinen aurka (76-58), atsedenaldian erabakitako partida batean.\nAfilados Gasteiz Araba, Paz de Ziganda Ikastola eta Maristas Auto Iregua taldeek ere dituzte lau garaipenak. Gasteiztarrek Askartza Claret-en aurkako neurketa apurtu zuten lehen minututan (20-4), 58-47ko emaitzarekin bukatzeko. Oso puntu gutxiko partiduan, nafarrek Inmobiliaria Dato40 Toju gainditu zuten (44-37). Berdinketa atsedenaldian eta gero pixka bat hobeto etxeko taldea. Eta Logroñokoek bigarren zatira arte itxaron behar izan zuten Paules Galtzagorriren aurkako partida desorekatzeko (57-37).\nEta jardunaldiko azken norgehiakogan, Fabiolas San Antoniok eskuratu zuen denboraldiko lehena, Bera Bera Mrw Amarari irabazita (61-48).


Lanbide Salmenta Onenaren Neurrira egindako Memoria Aparra Publizitate Burkoen fabrikatzaileak | Rayson\nRayson Spring Lastaiaren Fabrikatzaileak produktuaren errendimendu adierazleak industriaren abangoardian kokatuko dituen kalitatea bermatzeko sistema ezarri eta hobetu du.\nGure produktu berriari buruz gehiago jakin nahi duten bezeroak edo gure enpresarekin, jarri gurekin harremanetan. Prozesu osoan zehar, gure QC profesionalek prozesu bakoitza gainbegiratuko dute produktuaren kalitatea bermatzeko. Orain arte, Raysonek nazioarteko kalitatea kudeatzeko sistemaren ziurtagiria gainditu du. Produktu guztiak gure produktu berria barne diseinu berritzailearekin, kalitate bermatuarekin eta prezio lehiakorrekin hornitzen dira.\nLagun al didazu gure diseinua egiten edo nire logotipoa produktuan erabiltzen? Koltxoi zure diseinuaren arabera egin dezakegu edo OEM zerbitzuak eskaini behar dizkizugu zure produktuaren artelanak edo logotipoen argazkiak emateko. Nola deskonprimitu bildutako koltxoi bat? 1. Jarri kutxa zure logelako gainazal lau batean, tira koltxoiarekin arretaz eta jarri ohean. 2. Kanpoko poltsa artaziekin moztu arretaz plastikozko materiala edo koltxoi txarra ez mozteko ziurtatuz, ez salatu labana. 3. Atera hutsean zigilatutako koltxoia zure ohean 4. Zaindu plastikozko poltsa erlojuarekin batera, koltxoia berehala deskonprimitzen hasten denean, kendu plastikozko poltsa. 5. Baimendu 24 ordu zure koltxoia guztiz zabaltzeko. Zure fabrika bisitatu al dezaket? Bai, ongi etorri gure fabrika noiznahi bisitatzera, Guangzhou Baiyun nazioarteko aireportutik gertu gaude, ordubete besterik ez da behar kotxez, eta autoa jaso dezakegu.


Ego Ibarra 2015: herriko mugarriak konpontzen hasi Klub Deportiboko ikerlarien gidaritzapean. — Eibarko Kultura Ondarea - Egoibarra.eus\nEgo Ibarra Batzordeak, irailaren 25ean egindako bilkurara, mugarriak aztertu eta ikertu dituen Eibarko Klub Deportiboko lantaldeko kideetako bati deitu zion Eibarko udalerriko mugarrietan egin beharreko lanak zer nolakoak behar zuten izan azaltzeko.\nAurrekontuak eskatzeko ardura Zerbitzu Batzordearen eskuetan uztea erabaki zen, horrek ezagutzen duelako ondoen lan-arlo hori. Azkenik, urriaren 23an egindako bilkuran, Ego Ibarra batzordeak, lana eskaintza aurkeztu duen etxe bakarraren eskuetan uztea erabaki zuen, Belako Lanak SL etxearen esku alegia. Etxe horrek 3.781,01 euro (BEZa barne) jasoko ditu mugarrien lana egiteagatik.\nHala ere, mugarriak ikertu zituen lantaldeko kideak, edo, hala bada, txostena egin duen taldekidea, enpresarekin bilduko dira ondoko atal hauek zehazteko: alde batetik, enpresari, ahalik eta zehaztasun handienarekin, mugarri bakoitzean egin behar duen lana azalduko diote; horrela, enpresak, egin beharreko lanaz gain, erabili behar dituen erremintak ere zeintzuk izan behar diren jakiteko.\nEta bestetik, lana ahalik eta modurik egokienean egiteko, jarduketa-plan bat egingo da, zonaka. Hona hemen konponduko diren mugarriak, bakoitza bere zenbakiarekin:


Publizitatea. Kontsumitzailearen eskubideak eta publizitatea\nKontumitzaile eta Erabiltzaileen defentsarako Lege Orokorrak honako hau ezartzen du:\n- Kontsumitzaile eta erabiltzaileek beti izango dute publizitateak agindutakoa eskatzeko eskubidea.\n- Prestazioak, baldintza eta bermeak beti eska daitezke, kontratuan berariaz adierazten ez badira ere.\n- Eskaintza, promozio eta salmentari aplikatzen zaizkion klausula eta baldintzak argiak, zehatzak eta errazak izan behar dute.\n- Publizitateak beti bete behar du kontsumitzaileak informazio egiazko, eraginkor eta objektibo bat jasotzeko duen eskubidea. Informazio horrek egiazkoa izan behar du, batez ere:\n- Eskainitakoaren jatorria, izaera, osaera eta helburuan.\n- Kategoria, kalitatea eta kantitatean.\n- Arriskua eta beste edozein alderdi berezitan.\n- Prezio edo aurrekontuan.\nLegearen aurkako eskaintza, promozio edo publizitatea iruzur modura zigortuko dira.\nEra berean, EAEko 6/2003 Legeak, abenduaren 22koak, Kontsumitzaileen eta Erabiltzaileen Estatutuarenak, Publizitateari buruzko 17. artikuluan, honako hau ezartzen du:\nLegearen aurkako PUBLIZITATEA\nZilegi ez den publizitatearen kontzeptuak honako kategoria hauek hartzen ditu barne:\n- Pertsonen duintasunaren aurka doan publizitatea edo Konstituzioan bildutako eskubide eta balioen aurka doana, bereziki haurrei, gazteei eta emakumeei dagokien guztian.\n- Publizitate engainagarria, nolabait ere, aurkezpenetik beretik hasita, hartzaileak nahastera eraman eta haien portaera ekonomikoan eragina izan dezakeen publizitatea da. Produktu edo zerbitzu bati buruzko funtsezko datuak ezkutatzen dituen publizitatea ere engainagarria da, baldin eta ezkutatze horrek publizitatearen hartzaileen nahastea eragiten badu. Publizitatea engainagarria kontsumitzaileari egindako iruzurragatiko administrazioko arau-haustetzat jotzen da, eta hori dela eta zigorra jaso dezake.\n- Publizitate desleialaren helburua da lehiako beste enpresa bati ospea kentzea, haren izena zikintzea edo gutxiestea. Desleiala da, halaber, produktu edo zerbitzu baten izenaz, markaz eta ospeaz aprobetxatzen dena, hura, nolabait ere, imitatzeko (izenean, ontzian, etab.) eta hartzailearengan okerra edo nahastea eragiteko. Kontsumitzailearengan okerra sortzen duen publizitate desleiala ere kontsumitzaileari egindako iruzurragatiko administrazioko arau-haustetzat jotzen da, eta hori dela eta zigorra jaso dezake.\n- Publizitate subliminala, berriz, esaten zaio publizitatea igortzen ari direla konturatu gabe, hartzaileak produktu jakinen bat kontsumitzeko ziztada sentiarazteko metodoak erabiltzen dituen hari. Frogatzen oso zaila da eta hainbat adituk esaten duenez ez dago horrelako publizitaterik. Legeak, badaezpada, zilegi ez den publizitatearen barruan sartzen du.\n- Publizitate estalia telebistan. Telebista saioak arautzen dituen Legeak karteletan eta dekoratuetan marka komertzialen izenak erabiltzea edo haietaz hitz egitea debekatzen du, baldin eta argi eta garbi esaten ez bada, ematen ari den programaren barneko publizitate tarte bat dela. Horretarako argiro iragarri behar da eta pantailan espreski adierazi publizitatea egiten ari dela.\nBi kasutan aplika daitezke defentsa bideak:\n- Legearen aurkako publizitatearen kasuan\n- Komunikabideen bitartezko publizitate pertsonalizatuaren kasuan\n- Legearen aurkako publizitatearen kasuan:\nErreklamazioa egiteko bi bide daude: Administrazio Publikoaren Kontsumo sailaren bidez edota Auzitegi eta Justizia Epaitegien bidez.\nAdministrazioaren bidez erreklamatzeko, kontsumitzaileak erreklamazio orri bat eskatzen ahal du haren ustez zilegia ez den publizitatea erabili duen establezimenduan. Ondoren orri hori dagokion erregistro publikoan aurkeztu beharko du: kontsumitzailea Irungoa bada, Irungo Udaletxean.\nEra berean, salaketa jartzen ahal du Kontsumitzaileen Informaziorako Bulegora kontsumitzailea bera etorrita ere.\nNahi duzuna publizitate hori lehenbailehen geraraztea edota zuzenaraztea bada, biderik eraginkorrena judiziala da. Auzitegietara zeure kabuz jo dezakezu eta baita kontsumitzaileen elkarteen bidez, Legeak legitimatzen baititu etete eta zuzentze akzioak egikaritzeko. Era berean, salaketa bat jar dezakezu hurbilen dagoen epaitegian, Ministerio Fiskalak, hala baderitzo, akzio hori egikaritu dezan.\nKasu guztietan, hala ere, garrantzitsua da salaketa edota eskari guztiekin batera "gertatutakoaren kontakizuna" edo geure bertsioa sinesgarria egiteko ahalik eta dokumentazio gehien aurkeztea ere. Ez dezagun ahantzi salatzen ari garena zera dela, zer alde dagoen publizitatean agertutako produktu eta zerbitzuen ezaugarrien eta benetan erosi dugunaren artean..Beraz, beharrezkoa izaten da diferentzia horiek agerian uztea, erreklamazioa aurkezteko oinarri izateko; horretarako aurkez ditzakegu, besteak beste, publizitate-foiletoak, idatzizko komunikabideetatik jasotako iragarkiak edota irrati-telebistako iragarkien grabazioak.\nBide judizialari hasiera eman baino lehenago, kontsumitzaileak berak zein kontsumitzaileen elkarteek eta kontsumo administrazioak idatziz eska diezaiokete iragarleari publizitatea geratzeko edota zuzentzeko. Hamabost eguneko epea dauka iragarleak eskaria jaso duen unetik hura betetzeko edo hari uko egiteko. Erantzuten ez badu, ulertuko da eskaria ez duela aintzakotzat hartu.\n- Komunikabideen bitartezko publizitate pertsonalizatuaren kasuan:\nDesleialtzat hartzen da nahi ez diren eta behin eta berriro egiten proposamenak telefonoz, faxez, posta elektronikoaz edo bestelako komunikabideen bitartez egiten direnak; betiere ezin bada justifikatu kontratu-izaerako betebehar batekin betetzen ari dela.\nHorregatik, kontsumitzaileari egindako proposamen komertzialak jasotzearekiko desadostasuna idatzirik uztea ahalbidetzen dizkioten sistemak erabili beharko ditu enpresariak edo profesionalak.\nKontsumitzaileak edo erabiltzaileak nahi ez dituen proposamen komertzialak jasotzearen inguruko desadostasuna adierazteko eskubidea erabili ahal izateko, proposamen hauek telefonoaren bitartez egiten direnean, identifikatu ahal den telefono zenbaki batetik egin beharko dira.\nIzaera pertsonaleko datuen babesari, informazioaren gizartearen zerbitzuei, telekomunikazioei eta ?finantza zerbitzuen urrutiko kontratazioa barne dagoela? kontsumitzaile edo erabiltzaileekiko urrutiko kontratazioari buruz indarrean dagoen araudian ezarritakoaren kalterik gabe ulertuko da suposizio hau.\nBestalde, sarritan jasotzen dugu geure etxeko postontzian gure izena eta eta helbidea duten eskutitz, liburuxka edo publizitate-katalogo ugari ere. Beraz, ez da harritzekoa geure buruari galdetzea nork ote dituen gure datuak, zer datu dituen eta zertarako erabiltzen ote dituen.\nPosta bidezko publizitate pertsonalizatuan erabiltzen diren datu informatizatuen fitxategiei dagokienean, datuak babesteko legeek honako eskubide hauek jasotzen dituzte:\nDatu pertsonalak eskatzen dizkigutenean, besteak beste INFORMAZIO hau jasotzeko ESKUBIDEA dugu: fitxategirik baden, zein helburu duen, informazio horren hartzaile nor izango den eta fitxategiaren arduradunaren izen-abizen eta helbidea.\nSARRERA-ESKUBIDEA, fitxategiaren arduradunari hainbat informazio eskatu ahal izango dio: gure zein datu dituen, nola lortu dituen, nori eman dizkion eta zertarako bildu diren datu horiek.\nZUZENKETA ETA EZEREZTE ESKUBIDEAK. Agiritegiaren arduradunari gure datu pertsonalak zuzentzeko edo, hala badagokio, agiritegitik kentzeko eskatu ahal izango zaio, datuak osoak, zehatzak edo egokiak ez badira, edo gehiegizkoak badira.Nolanahi ere, berariaz baimentzen ez badugu, ezingo da gure ideologia, erlijio, sinismen, arraza-jatorri, osasun edo bizitza sexualari buruzko daturik informatizatu.\nGure datu pertsonalak jasotzen dituzten agiritegi informatizatuak direla-eta, gure informazio, sarrera, zuzenketa edo ezerezte eskubideak urratzen badira, Datuen Babesperako Agentziara jo dezakegu. Agentzia horrek informatika-abusu esparruan aurkeztutako erreklamazioak ikertzeko eskumena du eta legezko betebeharrak betetzen ez dituzten agiritegi-arduradunak zigor ditzake. Gainera, Agentzian erregistratutako agiritegiei buruzko informazioa eman diezagukete (helburua, arduraduna, helbidea, aurreikusitako lagapenak...), nahiz eta ez dituen agiritegi bakoitzean erregistratutako datu pertsonalak.\nDatu horien jatorriari dagokionez, abenduaren 13ko 15/1999 Lege Organikoak, Datu Pertsonalen Babespenerako Legeak, bere 31 artikuluan "PROMOZIORAKO ERROLDAZ" hitz egiten du. Errolda hori Estatistika Institutu Nazionalak prestatzen du eta hauteskunde-erroldan jasotzen diren izen-abizen eta helbideek osatzen dute. Promozio Erroldari eskatzen zaion zerrenda bakoitzak urtebeteko balioa izango du sarbide publikoko iturri modura.\nAlegia, legezkoa da organismo honi zerrendak eskatzea eta datu horiekin marketing-kanpainak egitea. Ez badugu zerrenda horietan azaldu nahi, publizitatea bidaltzen digun enpresa bakoitzari idatzi behar diogu, gure datuak ezerezta ditzan eskatuz. Eskaera hori egin arte, ezingo dugu Datuen Babespenerako Agentziara jo eta gure datuen erabilera ez legitimoak salatu.\nKomertzio Elektroniko eta Marketing Zuzeneko Federazioa- Robinson Zerrendak\nKomunikazio Erabiltzaileen Elkartea (AUC)\nMerkatal publizitatea autorregulatzeko elkartea- AUTOCONTROL


Pentsamolde zaharkitua da Unzaluarena, antimodermoa, ez-zientifikoa, batere ekarpen berririk ez duena, mila aldiz errepikaturiko aurreiritzi linguistikoz ondua. Gutxienez, Unamunoren garaiaz geroztikoak. Berritasunik ez inperialismo linguistikoaren ortzemugan.\nHalakoxe loreak bota ditu etakide ohiak, adibidez:\n"El 33% sabemos euskara, pero el 100% de los funcionarios tienen que ser vascoparlantes. Así, se excluye al 70% de la población del acceso a la función pública.Esto debería alarmarnos a todos. Euskaldunizar la Administración es expulsar a todos los que no saben euskara".\nGezur handia da funzionarioen %100-i euskal hiztunak izatea exijitzen zaienik (espainiera-hiztunak izatea bai, ostera). Eta zer esanik ez, gezurra eta astakeria latza, biztanleriaren %70-i funtzio publikoan lan egiteko aukera ukatzen zaionik, euskararen ezagutza tarteko.\nPSOEri berdin zaio. Gezurra errepikatuaren errepikaz, lortu du horiek bezalako hamaika uste ustel herritar askoren buruetan txertatzea. Erdaldunenetan batez ere, baina baita euskaldun askorenetan ere. Horregatik ematen die hauspoa unionismoak Unzaluren modukoei, lan zikina egiten gozatzen duten horiei.\nUnzalu Kabinete zuzendaria da daTurismo Sailean. EAEren irudia, nolabait ere, munduaren aurrean aurkeztu/saldu behar duen Saileko ordezkari politikoa da. Horrek larriagotzen du bere jarrera euskarafobikoa. Ezaguna da ere, Patxi Lópezen garaian Lehendakaritzaren euskarazko konunikazio-politikak izan zuen deskalabroa. Andoni Unzalu zen haren protokolo-kabinete edo dena delakoaren burua. Aurrekoaren haritik, Jaurlaritzan kargu instituzionala duen heinean, premiazkoa da jakitea Jaurlaritzak zenbateraino konpartitzen dituen Unzaluren tesiak.\n"Nos está costando una barbaridad el euskara. Si hubiésemos destinado lo mismo al inglés, a lo mejor tendríamos la generación mejor formada de la historia" dio subentzio mardulak kudeatu dituen Zornotzako Barnetegiko eta Aurten Bai fundazioko zuzendari ohiak.\nUnzaluren PSOEk historikoki gobernatutako Andaluzian, Extremaduran, eta hainbat hiri eta herritan, herritar guztiak “ingelesez” mintzo direla eta “prestakuntzarik oneneko belaunaldiak” horietan bizi direla…\nOker egongo naiz agian, baina ez dut alderdi abertzaleen aldetik erantzunik ikusi unionisten eraso berri honen aurrean, EAJren hizkuntza politika “kontsentsuatu” delakoaren hamaikagarren arrakasta\nOker egongo naiz agian, baina ez dut alderdi abertzaleen aldetik erantzunik ikusi unionisten eraso berri honen aurrean, EAJren hizkuntza politika “kontsentsuatu” delakoaren hamaikagarren arrakasta. Aldiz, ordezkari abertzale bati irakurri nion “ez zaiola Unzaluri jaramonik egin behar, ospe bila omen dabil eta”. Halako aitzakia merkeak soilik euskarari lotutako auzietan ageri ohi dira, ez bestelako ezein gaietan noski. Euskaltzaleen artean sarritan entzuten da "ez du erantzutea merezi", "horretan indarrak xahutzea ere...". Oso akats larria: unionismoak, supremazismo erdaltaleak espazio mediatikoa irabazten digu; erantzunik ezean, Unzaluren diskurtsoa errotzen da gizartean. Horregatik da hain beharrezkoa Torrealdairen jarrera eta mezua.\nAcoso al euskara liburu mamitsua argitaratu du berriki JM Torrealdaik, euskaldunon eta euskararen egoeraren zergatiak ulertzeko tresna ezinbestekoa. El libro negro del euskara delakoan hasitako lanari jarraipena eman nahi izan dio, zorionez, Forukoak.\nBada, Acoso al euskara honek ere jarraipena beharko du, unionista espainiar eta frantsesen ekimen geldiezinari erreparatuz gero. Azken-aurreko erasoak, Lasarteko Udalean (PSOE eta Podemosen eskutik) eta Jaurlaritzan bertan pairatu ditugu. Nafarroan ere, alderdi abertzaleen utzikeria agerian geratu da beste behin ere, lanpostu publikoak lortzeko euskarak atzerriko hizkuntzak baino gutxiago (zero) baloratzen delarik!\nBeharbada ez dute euskararen eta euskaldunon egoera behar bezala ezagutzen, ez diotelako arreta handiegirik jartzen, euskalgintzaren esku utzi baitzuten euskararen defentsa, kasurik onenean, sortu zirenetik bertatik.\nBeharbada uste dute ez zaiela bozketan errentagarria, unionistek ez bezala.\nGu ez, eta eragile abertzaleak are gutxiago. Horregatik ausartzen dira edozeinen bitartez, edozein ergelkeria jaurti eta zabaltzera. Abertzaleak bitartean, pagoari begira. Noiz arte?


Osakidetzan ere arnasguneak sortzea proposatu du UEMAko lehendakariak • ZUZEU\nOsakidetzan ere arnasguneak sortzea proposatu du UEMAko lehendakariak\nMaren Belastegi UEMAko lehendakariak iritzi artikulua argitaratu du. Belastegiren iritziz “osasungintzan ere arnasguneak sortu ezean, nekez lortuko da Osakidetzan euskararen normalizazioa.” UEMA bere aldetik, “dagokion eremutik eta ahal duen neurrian” laguntzeko prest dagoela nabarmendu nahi izan du, eta “lankidetzarako gune berriak” eskaintzeko eskatu dio Eusko Jaurlaritzako Osasun Sailari.\nIrtzi artikulua: Osakidetzan ere arnasguneak.\nUEMAren helburu nagusia da herritarren bizitza sozial zein pribatu osoa euskaraz izan dadin bideak urratzea, udalerri euskaldunetatik abiatu, udaletatik igaro eta gainontzeko erakundeetaraino iritsiz. Osasungintza euskalduntzeak helburu horren gauzapenean berebiziko garrantzia hartzen du. Izan ere, egunero milaka herritarrek jasotzen dituzte osasun zerbitzuak, eta gainera, Osakidetza Euskal Herriko lantegirik handienetarikoa izaki, milaka langileren euskalduntzean eragin dezake administrazioak berau euskaldunduz gero.\nGogoratu behar da, herritarrek zerbitzuak jasotzeko eskubidea duten neurri berean administrazioak zerbitzu horiek euskaraz eskaintzeko betebeharra duela. Gaur egun, ordea, urruti gaude eskubide horiek izatetik eta betebehar horiek betetzetik.\nUEMAri dagokionari lotuta, Makomunitateak egindako azterketaren emaitzek erakusten dutenez, udalerri euskaldunetan ere ez da ziurtatzen euskarazko osasun zerbitzua. Eta horrek, osasun arlotik harago ere badu eraginik; euskararen arnasgune diren udalerrietan, euskarara nagusi den eremuan, erdarazko gunea sortu eta bertako egoera soziolingustikoa kaltetzen baitu. Horretaz gain, herritarren hizkuntza eskubideak etengabe urratuak izaten ari dira. Datu esanguratsu bat aipatzearren, UEMAko 8 udalerritan ez dago pediatra euskaldun bat bera ere.\nGauzak horrela, Osasun Saila euskararen erabilera normalizatzeko II. Plana lantzen ari den honetan, bere ekarpena egin nahi du UEMAk. Beti ere, ikuspegi eraikitzailea izan eta plana bera hobetzeko asmoarekin.\nEuskara nagusi den udalerrietan, biztanleen %70etik gora euskaldunak diren herrietako osasun zerbitzuetan lan hizkuntza euskara izan dadin urgentziazko neurriak hartzea beharrezkoa ikusten dugu. Izan ere, osasungintzan ere arnasguneak sortu ezean, nekez lortuko da Osakidetzan euskararen normalizazioa. Adituek esana da, hizkuntza bat garatuko bada, bera nagusi den guneak edo esparruak behar dituela.\nHorretarako ezinbestekoa da aldeko politika aktibatzea, eta hori horrela izan dadin, neurri juridikoak hartzea eta modu orekatu batean inbertsio ekonomikoak egitea. Ezin dugu langileak euskalduntzen etengabe dirua xahutzen aritu eta, aldi berean, langile elebakarrei atea irekita utzi. Langile berriei euskaraz aritzeko gaitasuna ere eskatu behar zaie ezinbestean.\nAzkenik, eta Osakidetza euskalduntzeko I. Planaren jasotako asmoen %60a soilik bete zela jakinda, beharrezko deritzogu jarraipen batzorde eraginkor, ireki eta gardena eratzea. Izan ere, Euskara Plana ausarta izatea garrantzitsua bada, are garrantzitsuagoa da planean jasotako asmoak gauzatzea. Eusko Jaurlaritzako Osasun Sailak Osakidetza euskalduntze bidean aliatuak nahiko balitu, lankidetzarako gune berriak ere eskaini beharko lituzke. Kasu horretan, UEMA prest dago laguntzeko, dagokion eremutik eta ahal duen neurrian.\nMaren Belastegi UEMAko lehendakarai\neuskara, Osakidetza, UEMA\nHizneteko ikerketak: gure harribitxi soziolinguistikoa\nKantapela: Xendarineko ahizpak


Autoentzako beste Renove plan bat egongo da datorren urtean | Ekonomia | Berria\nAutoentzako beste Renove plan bat egongo da datorren urtean\nGASTEIZ. Eusko Jaurlaritzako Ekonomiaren garapeneko Sailak 21 milioi euroko aurrekontua izango du trantsizio energetikoaren esparruan, enpresak eta partikularrak laguntzeko 2020. urtean; tartean, Renove plan bat izango da, Arantxa Tapia sailburuak iragarri zuenez, atzo. Sailaren aurrekontuak azaldu zituen Tapiak, eta Renove plan horretatik harago —ez zuen zehaztapenik eman laguntzei buruz—, esplikatu zuen mugikortasun jasangarriaren atalean 256,6 milioi euroko aurrekontua izango duela haren sailak. Horietatik 176 milioi trengintzako inbertsioetan baliatuko dira. AHTari dagokion gastua 92,2 milioi eurokoa izango da, eta autobus elektrikoen inbertsioa 77,5 milioi eurokoa. Autobus elektriko adimendun gehiago izango dira Gasteizen, Bilbon eta Donostian. Horrez gain, I+G+b ataleko laguntza guztiei eutsiko diete aurrekontuek; digitalizazioari eta 4.0 industriari dagozkienekin beste horren beste gertatuko da, eta orain arte izandako laguntza bera izango dute.


‘VII. JazzEñe’, garagarrilaren 22tik 25era - bizkaie.biz\nBizkaie! 2021-05-21 13:02 Musikea\nMusikariek euren burua gure mugetatik kanpo promozionetea da asmoa.\nLau egunez, aitatu zortzi taldeak nazinoarteko jazz programatzaileen aurrean batu eta joko dabe euren burua gure mugetatik kanpo promozionetako asmoz.\nSGAE Fundazinoaren nazinoarteko programatzaileentzako espainiar jazzaren zazpigarren erakustaldia Donostiako 56. Jazzaldiaren barruan txertatuko da.\nLau jardunalditan zehar, showcase formatuko 45 minutuko zortzi kontzertu hartuko ditu, hau da, gaur egun genero honetako talde garrantzitsuenetako batzuekaz: Ariel Bringez Quintet, Caminero Quintet, Chano Domínguez Trío, Daniel García Trío, Smack Dab, Sumrrá, Alba Careta Group eta Manolo y Curra.\nTalde horreek guztiak aurkeztutako 252 eskabideetatik aukeratu dira eta SGAE Fundazinoak Iberoamerikako bazkideei zuzendutako deialdi orokor baten bidez jasotakoak ditugu. Jose Miguel Carmona SGAE Fundazinoko musika zuzendari instituzionala, Javier Estrella JazzEñeko zuzendaria, Miguel Martin Jazzaldiko zuzendaria, Jose Francisco Tapiz Tomajazzeko zuzendaria eta Lara Vizuete Jazzeñe 2018an parte hartu eban jazz abeslari eta egilea izan dira zortzi proposamen artistikoak aukeratu dituen batzordearen integratzaileak.\nBertan izango diren ikusleakaz batera, JazzEñe2021-ek Europako hainbat emanaldi eta festibaletako ordezkari eta jazz-sustatzaileak batuko ditu, danak SGAE Fundazinoak gonbidauta, Espainian generoak bizi dauen errealidadea ezagutu guran. Kontzertuen osogarri, talde parte-hartzaileek euren proposamenak nazinoarteko gonbidatuakaz azaldu eta eztabaidatzeko aukerea izango dabe.\nZortzi kontzertu lau egunetan\nJazzEñe21ek 8 kontzertu eskainiko ditu eguerdiko 12:30ean hasiko diran 4 sesino bikotxetan, Victoria Eugenia Antzokian. Sarrerak salgai izango dira aurrerantzean.\nGaragarrilaren 22an inaugurauko da erakustaldia, 12:30ean, Ariel Brínguez Quintet boskotearen eskutik, Nostalgia Cubana diskoaren aurkezpenagaz, hain zuzen be, 50eko hamarkadako Kubako soinu girora egindako bidaia, besteak beste, Bola de Nieve, José Antonio Mendez, Eliseo Grenet, Cachaíto López eta Juanito Márquez artista handiek landu izan zituen formei omenaldia egiteko. Ordubete geroago, bigarren saioan, Caminero Quinteten txandea izango da, jazza eta flamenkoa buztartzen dituan Pablo Martin Caminero buru dauen taldea. Azken lanagaz, Bost, JazzEñe2021en lurreratuko da, flamenkoaren haize tradizionalak barrikusiz, granaina, segiriya, buleria edo soleá lako erak buztartuz.\nHurrengo egunean, garagarrilaren 23an, Daniel García Tríok bere azken lana interpretauko dau: Travesuras. Daniel García Diego, Reinier El Negrón eta Michael Olivera jazz europarraren hirukote indartsu eta originalenetako bat dira. 14:30ean zarratuko dau Chano Domínguez Trioren zuzenekoak jardunaldia, Chumbulum diskoa aurkeztuz, sekula grabau bako konposizinoak berreskuratu eta konfinamenduan sortutako pieza originalak eskainiz. Horacio Fumero kontrabaxu argentinarrak osotzen dau hirukoa, askotan Tete Montoliu eta Gato Barbierigaz oholtzaratu dan berak, David Xirgu bateriagaz batera.\nBeste alde batetik, Kataluniako jazz eszenako proiekturik sendoenetakoa da Smack Dab eta garagarrilaren 24an joko dau. Joan Casaresek, Oriol Vallesek, Lluc Casaresek, Jöel Gonzalezek eta Pau Salak osotutako boskoteak jazzaren tradizinoaren eta musika afroamerikarraren arteko ibilbideak barrikusteko gunea eregi dau, askatasunetik eta inprobisazino kolektibotik abiatuta.\nSumrrá hirukote galiziarraren proposamenak agurtuko dau eguna, 21 urteko ibilbidearen ostean, estudioko zazpigarren diskoa aurkeztuko dauena: Sumrrá 7 Visións.\nGaragarrilaren 25ean, azken bi taldeak taularatuko dira: Alba Careta Group eta Javier Galiana eta María La Mónica bikotea, hau da, Manolo y Curra. Alba Careta Group Kataluniako jazz-eszenako talderik oparoenetako bat da.\nManolo y Curra, Javier Galiana pianistearen eta María “La Mónica” abeslari chiclanerearen arte eszenikoaren buztarketatik sortutako proiektua da.\nSGAE Fundazinoaren programa bat da, Espainian egiten dan jazza nazinoartean zabaltzeko, jazz-taldeek jaialdietan parte hartu deien sustatzeko, SGAEko bazkideentzako nazinoarteko birak sustatzeko eta sektoreko profesionalen arteko topaketak eta esperientzien zein ezagutzearen trukea bultzatzeko sortua.\n2014an Madrilen ospatu zen lehen edizioaren ondoren, ekimenak Valentziara jo eban eta ordutik Zaragoza eta Malagatik be igaro da. Orain, zazpigarren edizinoan, Europako jaialdietako zuzendarien eta ikusleen aurrean Espainiako jazzaren errealidadea aurkeztuko dauen erakusketa hau Donostiako Jazzaldiaren testuingurura lekualdatu da lehen aldiz, izan be, goi mailako edizio parebako honek 56 edizino beteten ditu eta jazzaren gotorleku handienetako bat da gurean dagoeneko, baita Europan eta munduko gainerako hainbat lekutan be.\nUrteotan, artista asko Europa osoko jaialdietan ibili dira SGAE Fundazinoaren Eñe programei esker: Chicuelo & Mezquida artistak, Zaragozatik Tokyo Jazz Festivalera egin eben salto. Era berean, SGAE Fundazinoak Antonio Lizana, Rycardo Moreno eta Pedro el Granaíno Eñe protagonistak aurkeztu zituan 2018an, Amsterdam eta Rotterdamen, Biënnale flamenkoaren Gau Zuria proiektuaren barruan. Aitamen berezia merezidu dau 2017an Nazinoarteko Amersfoort Jazzaldian (Herbehereak) parte hartu eben lau taldeak JazzEnetik pasautakoak izatea: Camerata Flamenco Project, Nono Garcia Trío, Alexey Leon Trío eta Marco Mezquida Solo.


Bertsoa aniztasunaren plazan — Bertsozale Elkartea\nBertsoa aniztasunaren plazan\nUrtero 100 bertso ekitalditik gora jaso eta zabaltzen dira Hitzetik Hortzeran eta Bertsoa.eus-en; 200 bertsolaritik gora agertzen dira telebistako eta sareko plazetan; bertsolaritzari buruzko 50 gai inguru lantzen ditugu urtean. Jexux Mari Irazu Muñoa, Bertsozale Elkarteko hedapen proiektuen inguruan.\nBertsogintzaren proiekzio soziala lehentasun bat izan da hasieratik Bertsozale Elkartearen proiektuan, kultur diziplina baten garapenean duen garrantziaren jakitun. Sortu eta gutxira, bertso programa iraunkorra jarri zuen abian euskarazko telebista publiko jaio berri hartan. XXI. mendearen hasieran, bertsoa sarean zebilen bertsogintzako komunikabide espezializatuan barrena, eta Euskal Herriko zein nazioarteko komunikazio munduarekin lankidetza sare oso zabala ehundu du. Antxoka Agirrek Bertsolaritzaren historia: hedabideratzea, eragiletza eta proiektua (1823-2018) lanean ondorioztatzen du bertsolaritzaren azken 150 urteetako historian konstante bat dela garaian garaiko bertsolaritza eragileak azti ibili izana bertsoaren eta bertsolaritzaren gizarteratze lan horretan.\nProiekzio soziala ez da ez berezkoa eta ez neutroa ere. Bertsolaritzaren historian hauspotu eta isildu denak ere erakutsi digu zerbait horren inguruan. Hortik ere bagatoz denok, baina gizarte proiekzio hori adostasun esplizitu eta zabal baten gainean eraikitzeko bidea ere izan da Bertsozale Elkartearen bidea. 2018ko gogoeta estrategikoan lau kontzeptuk laburbildu zuten hedapenaren ildoa: aniztasuna du oinarri eta, feminismoa, lurraldetasuna eta belaunaldiartekotasuna zehar-lerro.\nBaliabide teknikoetara egokitzea giltzarria da, noski, baina hori bezain garrantzitsua da (edo are garrantzitsuagoa) bertsoaren proiekzio soziala garaiko oinarri eta irizpide esplizitu eta adostuen gainean egiten jarraitzen asmatzea\nHerri guztietako jaialdietako bertsoak, buruz buruko eta taldekako txapelketak, historiako emakume bertsolarien bilduma, gazte sariketak, Ez da kasualitatea saio musikatuak, Bertso Transaioa, Bollo bertso saioa, zahar etxeetako Adin adin proiektuko bertsoak, bertso zientzia ekitaldiak, flamenkoa eta bertsoa, gazte jaialdiak, Eskolartekoa, Plazatik Gaztetxera, bertso jarri emanaldiak… Urtero 100 bertso ekitalditik gora jaso eta zabaltzen ditugu Hitzetik Hortzeran eta Bertsoa.eusen; 200 bertsolaritik gora agertzen dira telebistako eta sareko plazetan. Bertsolaritzari buruzko 50 gai inguru lantzen ditugu urtean.\nBertsolaritzaren hedapena garaiko baliabide teknikoetara egokitzea giltzarria da, noski, baina hori bezain garrantzitsua da (edo are garrantzitsuagoa) bertsoaren proiekzio soziala garaiko oinarri eta irizpide esplizitu eta adostuen gainean egiten jarraitzen asmatzea. Eguneratze teknologikoaren aukera horiek gure hedapen proiektuetan txertatzen jarraitu behar dugu. Bertsogintzaren eta bertsolaritzaren aniztasuna egunero eta une oro proiektatu eta elikatzeko ariketa finagoa da, apreziatzeko ere ez beti erraza. Hor jokatzen dugu partida.


Itzulera lasaia eskoletara - Tolosaldea - Tolosaldeko ataria\nItzulera lasaia eskoletara\nTolosaldeko Ataria 2020-09-07 19:55\nMotxila bizkarrean eta maskara ahoan itzuli dira ikasleak eskolara, eta baita irakasleak ere; «gogoa» eta «beharra» bezalako hitzak atera zaizkie gurasoei ahotik lehen egunean.\nMartxan da ikasturtea. Martxoaz geroztik, atzo zapaldu zuten lehen aldiz ikasleek ikastetxea, eta zain ziren irakasleak eskola atarietan. Ezohiko ikasturte hasiera izan da honakoa, ohiko itzuleratik urrun dagoena. Sei urtetik gorako haurrek maskara jantzi behar dute nahitaez, eta baita irakasleek ere. Eskuak maiz garbitzea, distantzia errespetatzea, gauzak ez elkarbanatzea… hamaika neurri bete beharrean dira hezkuntza zentroak.\nBeti da berezia eskolako lehen eguna. Zer esanik ez sei hilabete pasa ondoren, eta zer esanik ez txikienentzat. Haiek ziren maskararik gabe gerturatu ziren bakarrak, eta batek baino gehiagok eman zituzten bi pauso atzera irakaslea maskara jantzita ikustean. Hamar eta bost urteko seme-alabak ditu Aloña Eraso berastegiarrak; bata maskararekin eta bestea gabe bidali zituen eskolara: «Zaharrenak inbidiaz begiratzen zion gazteenari, hura musuko gabe zihoalako eskolara». Uda osoan maskara ahoan ibili duela eta, esan zuen «argi» daukala kirola egiteko soilik kendu ahalko duela.\n«Behar genuen berriro ere martxan jartzea; datorrenari datorren bezala egingo diogu aurre», zioen Nerea Muñoz gurasoak, hiru urteko haurra Flemingera eramatean. Eskolara joateko «gogoa» batetik eta bestetik «beharra» zutela azaldu zuen Iñaki Apezetxeak Berastegiko eskolara eramaten dituen bere hiru umeez hitz egitean.\nOrokorrean, lasaitasuna izan zen nagusi lehen egunean. «Uste dugu dena ongi aterako dela, lasai gaude», esan zuen Moniva Elvira lau urteko haurraren amak. Eskolan edo plazan «berdin» kutsatu daitezkeela zioen Oier Zubeldia lau urteko umearen aitak, Fleming atarian: «Arrankatu beharra dago nola edo hala, luzera doa eta egoera berrira ohitu beharko dugu». Bestelako kezka azaldu zuen Maider Irisarrik, bere bi alabak Berastegiko eskolara sartzear zirela: «Birusak baino gehiago, norbait gaixotuz gero, gurasook nola molda gaitezkeen pentsatzeak kezkatzen nau».\nIkastetxeek hartu dituzten neurriak egokiak direla zioten askok, eta errepikatzen zen ideia izan zen «zerbait gertatu» daitekeela, baina ezin dela «beldurra gailendu». «Ezin gara beldurrez bizi, eta haurrek eskola behar dute, baita beste haurrekin egotea ere», zioen Ibarrako ama batek. «Hori da», erantzuten zion beste batek eta gaineratu «gero plazan jolasten nahasten dira… ez du zentzurik ikastolara ez bidali, eta gero plazan 'normal' egoteak». Ikastola eta eskoletan hartu dituzten neurriak zorrotzak direla eta ikasturtea segurtasunez hasteko moduan dagoela zioten askok.\nBadira hala ere, haurrak eskolara ez bidaltzea erabaki duten gurasoak ere. Beldurrez behar bada, zuhurtziaz ere. ATARIAK hitz egin du horietako batzuekin eta ikasturtea hasi eta nola doan ikusi bitarte itxaron egingo dutela esan diote.\nASTEBETE BERANDUAGO AMEZKETAN\nAmezketako eskolan klaustrokide batek positibo eman du PCR proban. Gipuzkoako lurralde ordezkaritzarekin eta prebentzio arduradunekin adostuta, 2020-2021 ikasturtea astebetez atzeratzea erabaki dute, irailaren 14ra.\nZumadi eskolako gainerako irakasleek ere asteburuan egin zituzten PCR probak eta irailaren 11ra arte isolatuta egon beharko dute. «Momentu honetan daukagun egoera kontuan hartuta irtenbide egokiena ikasturtearen hasiera atzeratzea dela iruditu zaigu», esan dute eskolako arduradunek eta barkamenak eskatu dituzte sortutako eragozpenengatik.\nAmezketako Udalak aitortu du egoera honek «kezka» sortu duela hezkuntza komunitatean, eta ezinbestean, herrian ere bai. Iñaki Amundarain alkateak iragarri du eskolaren mantenua eta garbiketa udalaren eskumena izanik, eskolako garbiketa areagotzeko neurriak adostu dituztela, modu horretara ikasturte berrirako protokolo eta jardunbideak bete ahal izateko. Eskola desinfektatzeko agindua eman du alkateak eta herriko kaleen desinfekzioa areagotzekoa.\nIbarrako Uzturpe ikastolan, bestalde, 2 urteko gelako irakasle batek PCR proban positibo eman duela jakinarazi dute, eta honenbestez, ikasturtea atzo abiatu beharrean gaur hasiko dute, ordezko irakasle batekin.


Nirmala Jalagadugu: «Eskubideak aldarrikatzen ari gara, mundu osoan bezala» | Bizigiro | Berria\nATZEKOZ AURRERA. Nirmala Jalagadugu. Vicente Ferrer fundazioko kidea\nIndiako landa eremuko herritar askok ezagutzen dute Jalagaduguk eta haren kideek egiten duten lana. Genero bereizketa bukatu nahi du.\nIndiako hegoaldean bizi da Nirmala Jalagadugu (Anantapur, India, 1988). Vicente Ferrer fundazioan egiten du lan, landa eremuetako komunitate behartsuetako kideen «bizitza hobetzeko» asmoarekin. Aurreneko aldia du bere estatutik kanpo, eta zeharo «liluratu» du Donostiako itsasoak. Atzo, 50 urtez India nekazarian lanean hitzaldia eman zuen Donostian, fundazioaren 50. urtemugaren harira.\nIndia erraldoia da. Zein gunetan egiten duzue lan?\nFundazioak oraingoz bi estatutan egiten du lan: Andhra Pradesh eta Telanganan; India hegoaldean daude biak. Landa eremuetan ditugu proiektuak, batez ere osasun eta hezkuntza arlokoak.\nZein dira landa eremuetako herritarren behar nagusiak?\nNekazariak dira gehienak, eta gero eta euri gutxiago egiten du. Lanik gabe geratzen ari dira, eta askok emigratu egiten dute. Urtean, 540 milimetro euri izaten dira; iaz, batere ez. Horrek moztu egiten du haurren heziketa, baita emakumeen garapena ere. Denak egiten du atzera. Jendea zaindu nahi dugu, etxeak eraikitzen lagundu, eta bizitzak hobetu, ez dezaten alde egin.\nFundaziokoak iritsi berritan, izaten dute mesfidantzarik?\nEstatuetan eta mugan ezagutzen gaituzte dagoeneko, eta ikusi dute zer aldaketa egon den. Baso inguruko gune batean, ordea, hiru urte behar izan genituen haiengana hurbiltzeko. Ehiztariak dira, eta bakoitzak arku bat du; ez da erraza haiengana iristea. Ezagutu gintuztenetik eta esateko genuena entzun zutenetik, errespetu handia digute.\nNola egiten dira lehen urratsak?\nHasieran, inork ez zekien zer ziren talde horiek, zer helbururekin egiten genuen lan. Orduan, elkarlanean hasi ginen, eta leku batean egindako guztia ahoz aho zabaldu da azkenean inguruko herrietara. Jendeak ikusten du egoerak hobera egiten duela, eta, orain, laguntza eske etortzen dira gugana. Egun, 3.662 herritan egiten du lan fundazioak. Lan asko dago egiteko, atzerapena ez delako ekonomikoa soilik; soziala ere bada, batez ere emakumeengan.\nEmakumeei nola eragiten dizue?\nKasta eta pobrezia bereizketa bezalaxe, genero bereizketa oso agerikoa da. Horrek atzera bidaltzen du emakumea, ez dezan ezer alda. Guk emakumeak diruz laguntzen ditugu, hasteko. Sangham izeneko elkarteak sortzen ditugu: emakumeak elkartzen dira talde horietan, beren arazoez hitz egiteko. Aldagai ekonomikoa ere garrantzitsua da: dirua aurrezten dute, beharra dutenean elkar laguntzeko.\nZein lanetara jotzen dute emakumeek?\nAbeltzain aritzen dira, batez ere. Bufaloak eta arkumeak erosten dituzte, eta, ondoren, esnea saltzen dute; horrela hasten dira negozioa ikasten. Laguntzen diegu bankuan dirua sartzen, ikusteko nola funtzionatzen duen horrek ere, eta arau sozialak barneratzeko, jendaurrean hitz egiten trebatzeko.\nBestelako zer lanketa egiten dira talde horietan?\nTailerrak ematen ditugu higienerako materiala hobea izan dadin. Konpresak, esaterako; oraindik askok tela erabiltzen dute. Ondoren, emakume horiek joaten dira herriz herri hitzaldiak ematen haiek bizi izan duten aldaketaz.\n50 urtean, zer aldatu da?\nDuela hamarkada gutxi, emakumeek familiarengan bakarrik pentsatzen zuten, etxeko kontuetan eta umeengan. Ez zekiten ezer gizarteaz, hitza ukatzen zitzaien, ez zuten ezer esaten. Orain, beren eskubideak aldarrikatzen dituzte. Kontzientzia daukate: «Ni ere gizartearen parte naiz, eskubideak ditut». Gu ere ari gara gureak aldarrikatzen, mundu osoan bezala. Lehen, ez genekien ezer ere.\nDatozen 50 urteetan, zer alda daiteke?\nBerdintasun osoa nahi dugu, hemen ikusten dudan berdintasun hori bera. Hasteko, hezkuntzak behar du lanketa sakona, horrek aldatuko duelako dena. Emakumeen %100 joan behar da eskolara, gazteen ezkontzekin bukatu behar dugu, eta genero indarkeriaren aurka borrokatzen jarraitu. 50 urtean, lortuko dugu, ziur nago.


“Bazter Fest” jaialdiaren seigarren edizioa azken txanpan da - Nontzeberri\n“Bazter Fest” jaialdiaren seigarren edizioa azken txanpan da\n2 aste ago\nAstelehenero, eta hamar astez, musika-topaketa bat egiten ari da herriko raperekin Bazter Fest ekimenaren barruan, emakumezkoen rap-a ezaguztera emateko xedez. Zoom plataformaren bidez eta Bilbao Kultura YouTubeko kanalean izanen dira hoitzoruak, 20:00etan,\nBilboko Udalak eta Eskina Femenina kolektiboak antolatu dute programa honen seigarren edizioa, non bertoko hainbat rapera protagonista izango diren. Bazter Fest-ek “eskua luzatzen die tokiko talde eta artistei, haien lana partekatuz eta zabalduz, eta bizi dituzten ziurgabetasun-une hauetan lagunduz”.\nGaurko saioan, kantaria, musikagilea, irakaslea eta pedagogoa den Mad Muasel (Bilbo) dancehall abeslariaren txanda izango da. Estatu espainiarreko dancehall-aren panoraman artista aitzindarietako bat dugu. 2008tik lanean dago eta hiru album grabatu ditu eta hamaika kontzertu eskaini. Agertokiaren gainean ikusleak hipnotizatzen ditu bere jarrera eta nortasun ikaragarriez, izan ere, “Muaselek pentsatzen duena esateko erabiltzen du mikrofonoa, baita inortxo ere axolagabe uzten ez duen moldeaz esan ere”.\nBazter Fest-etik Pasatu direnak honakoak dituzue: Las Tea Party DJs, Eva Mena, VitterSweet, eta Lohitzune Lohi.


Erabiltzaileak gustura daude mediku-arretarekin, baina hitzordua lortzeko erraztasunik eza nabarmendu dute gehien | Revista - Part 3\nKalitate oneko instalazioak; informazioa, aldiz, hobetu beharrekoa\nEROSKI CONSUMERen teknikariek 50 alderdi baino gehiago hartu dituzte kontuan 170 osasun etxeen egoera aztertzeko. Garbitasunari eta mantentze-lanei erreparatu diete batetik (txukun eta ongi zainduta dauden ikusteko), irispideei bestetik (ezintasunak dituztenentzat egokituta dauden jakiteko), eta aztertu dute, halaber, segurtasunaren eta zaintzaren atala, eta erabiltzaileei zer zerbitzu eta informazio eskaintzen dieten. Azken emaitza, batez beste, ‘ona’ izan da, 2006an lortu zutenaren antzekoa, orduan bezala orain ere, garbi eta ongi zainduta daudelako osasun etxeak, irispide onak dituztelako eta instalazio onekin hornituta daudelako. Probintzia bat bera ere ez da geratu azterketa gainditu gabe, baina guztiek badute zer hobetua zerbitzuen eta informazioaren atalean (emaitza ‘onargarria’ baizik ez dute erdietsi). Probintziei banaka begiratuta, nabarmentzekoa da atal horretako azterketa gainditu gabe geratu direla Valladolideko osasun etxeak (‘hala-holako’ emaitza atera dute), eta berdin beste probintzia hauetakoak ere: A Coruña, Alacant, Asturias, Bartzelona, Bizkaia, Gipuzkoa, Kordoba, Malaga, Murtzia eta Nafarroa (emaitza ‘onargarria’). Gainerako probintziak, batez bestekoaren mailara iritsi dira (emaitza ‘ona’).\nLehen mailako arreta eskaintzen duten osasun etxeetan, ‘onak’ dira garbitasuna eta mantentze-lanak, 2006an bezalaxe, baina gabezia nabarmenak ere antzeman ditugu egoitza horien barrenean. Hala, seitik batean, ‘onargarria’ baino ez da izan egoera, eta zenbaitetan, ‘txarra’ ere bai. Esaterako, Malagan, Valentzian, Araban eta Valladoliden aztertu ditugun 31 osasun etxeren zoruak ez dira izan ez-labaingarriak, % 10etan zahartuta egon dira altzariak (ateak, bankuak eta aulkiak hondatuta, eta zaharrak izaki, deserosoak ere gertatu dira), eta hamarretik batean, usain txarra etorri izan da komunetatik. Bereziki, Bartzelonan, Valentzian eta Zaragozan. Komunak, dena den, itxura onean eta garbi egon dira, eta leku gehien-gehienetan, komuneko papera eta eskuko xaboia ikusi dugu.\nOsasun etxeak eskaintzen duen informazioari dagokionez, eta erabiltzaileek euren iritzia adierazteko eduki ditzaketen erraztasunei dagokienez, emaitza kaskarra eman du azterketak. Hamarretik lauk ez dute eskaini inolako tresnarik erabiltzaileek bere iradokizuna utz ditzaten, eta erdiek baino gehiagok ez dute eduki orririk edo panelik kanpoaldean, non ordutegiaren berri ematen den, eta ez dugu ikusi, halaber, inolako kartel edo afixarik, larrialdi-zerbitzuei buruzkorik. Barrualdeko seinaleak, berriz, gune bakoitza non dagoen jakinarazten dutenak (komuna, harrera-gunea, medikuen kontsultak…), egoki jarrita daude osasun etxe ia guztietan.\n4.250 gaixoen % 10 bost minutu\nbaino gutxiagoz egon zen\nBaina, zer kartel mota behar ditu osasun etxe batek? Batetik, jokabide-arauei buruzkoak daude, erabiltzaileek elkar errespeta dezaten eta osasun langileak ere errespeta ditzaten jarriak. Guk aztertu ditugun osasun etxeen % 30ek, ordea, ez diete jakinarazten erabiltzaileei nola jokatu behar duten han barrenean. Medikuek zer kontsulta-ordutegi daukaten adierazteko ere, garrantzitsua izaten da kartelak jartzea, baina erdiek baino gehiagok ez dute ageri halakorik. Eta erabiltzaileen eskubideei dagokienez, hamarretik ia lautan ez dugu ikusi agiri hori.\nJoan aurreko orrira: « 10 minutuko kontsultak\nJoan hurrengo orrialdera Osasun etxe seguruak eta irispide onekoak, eta konparaketako taula »


Aldundiak herritarrak gonbidatzen ditu A25ean ‘Raíces cortadas’ ikustera, emakumeen botoaren onarpenari buruzko antzezlana - Komunikazioa - Bizkaia.eus\n2021(e)ko azaroaren 23(a) 10:25\n30eko hamarkadaren hasieran Gorteetan Clara Campoamor-en eta Victoria Kent-en artean egondako eztabaida dakarkigu antzezlanak. Indarkeria Matxistaren kontrako Nazioarteko Egunaren kanpainaren baitan sartzen da ekimen hau, “Matxismoa indarkeria da” lelopean.\nBizkaiko Foru Aldundiak herritarrak gonbidatzen ditu ostegun honetan, azaroaren 25a (Indarkeria Matxistaren Nazioarteko Eguna), ‘Raíces cortadas’ antzezlanaz gozatzera. Bertan, 30eko hamarkadan Gorteetan Victoria Kent-en eta Clara Campoamor-en artean egondako eztabaida azaltzen da, emakumeen botoaren onarpenari buruzkoa.\nAntzezlanera hurbiltzeko asmoa dutenek Campos Antzokiko hitzordu honetarako izena eman dezakete, 18:30etik aurrera, honako helbide honetan: https://www.bizkaia.eus/izen-emate soziala).\nAzaroaren 25a, izan ere, Trujillo diktadorearen aginduz Mirabal ahizpak erail zituzteneko urteurrena da. Egun horretan, indarkeria matxista salatzeaz gain, emakumeen askatasuna aldarrikatzen da.\n‘Las raíces cortadas’ izeneko tituluaren azpian ‘Victoria Kent y Clara Campoamor: cinco encuentros apócrifos’ azpi-titulua dago. Jerónimo Lopez Mozok idatzi du testua, eta Ramón Barea aritu da zuzendari-lanetan. Azken horrek antzezlanaren aurkezpen txiki bat egingo du ostegun honetan bertan, Teresa Laespada Enplegua, Gizarte Inklusioa eta Berdintasuna Sustatzeko foru-diputatuarekin batera.\nIrene Bau eta Juana Lor dira protagonistak, eta ekoizlea, aldiz, Pabellón 6 (Laboratorio Teatral).\nVictoria Kent-ek eta Clara Campoamor-ek eztabaida bizia izan zuten emakumeen boto-eskubideari buruz 31eko Gorteetan, Bigarren Errepublika aldarrikatu berri. López Mozok bi emakume politiko, progresista eta errepublikazale horien memoria historikoa berreskuratu du, emakumeen botoa onartzeko aukeraren aurrean elkarren aurka aritu baziren ere, hainbat ideia partekatu zituztela gogoratuz (ondoren erbesteratuak izango ziren biak).


Gazte ekintzaileak tokiko merkataritzara erakartzeko Googaz 3.0 ekimenera batu da Sopela - Sopela - Hiruka.eus\nErredakzioa 2021-02-03 18:07\nHerriko merkatariak eta gazte ekintzaileak elkarlanean jarriko dituen Googaz 3.0 ekimena abiatuko dute hilaren 13an. Horregaz, 18 eta 30 urte bitarteko bi edo hiru pertsonez osatutako taldeek herriko merkatarien egoera aztertu eta konponbide berriztatzaileak proposatu beharko dituzte.\nHirugarren urtez jarraian, Googaz 3.0 ekimenean parte hartuko du Sopelak. Millenial inkonformista talde antolatzaileak adierazi du ekimen horrek onura asko dituela parte hartzaileentzako, udalerrientzako eta baita komertzioentzako ere. Azpimarratu dute gazteak beraien herriko komertzioen egoerara hurbilduko dituela ekimenak, eta merkatariei parte hartzaileek sortzen dituzten konponbideak helaraziko zaizkiela.\n“Pertsona orok talentua dugula uste dugu, bakoitzak berea. Horregatik gara gure etorkizunaren sortzaile. Askotan, talentu horiek itzalpean gelditzen dira, eta horregatik gaude gu hemen. Googaz 3.0n gazteen abileziak bultzatuko ditugu, beraien bidea gidatu dezaten”, azaldu dute antolatzaileek.\nTeresa Fernandez Enplegu eta Ekonomia Sustapeneko zinegotziak adierazi du tokiko merkataritza hurbiltzea helburu duen ekimen horretan parte hartzea ezinbestekotzat jotzen dutela.\nGoogaz 3.0 otsailaren 13an egingo dute, eta Sopelako frontoiko formakuntza gelan egongo da haren topalekua. Goizeko 10:00etan hasi eta 20:00etan bukatuko dute, beti ere, COVD-19aren aurkako neurriak betez.\nLehen fase horretan, parte hartzaileek Scape the Herria izeneko proba egingo dute Sopelako kaleetan tokiko komertzioen egoera ezagutzeko eta konponbide berriztatzaileak proposatzeko. Hurrengo faseetan probintzia mailako lehiaketa egingo dute, eta horietatik irabazle ateratzen direnek Europara bidaiatzeko aukera izango dute.\nIzen-ematea eta fase guztien inguruko informazioa eskuragarri dago Googaz 3.0 ekimenaren webgunean.


KURUBIOA : ESPEJO (ARABA)\nGAZTE EGONALDIAK: ESPEJO (Araba)\nGaia: Ikus entzunezkoak\nAzaroaren 17-18 eta 19an 6. mailako talde bat, tutorea (Jaione) eta neu (Paki) Espejon egon gara. Aste honetan asteazkenerarte beste talde bi daude (besarkada bat denontzat eta ondo pasa!)\nAmets, Imanol eta Ibai izan dira.\nAsko ikasi dugu haiekin eta ikasteaz aparte ikasleekin oso ondo portatu dira; jatorrak eta pazientzi handiko pertsonak baitira.\nLehenengo egunean oso argi azaldu ziguten zeintzuk ziren filma egiteko pausuak:\n1. Gidoia idatzi. Gidoiak bi atal ditu: literarioa eta teknikoa. Azken honetan irudia, soinua, musika, non grabatu eta abar antolatzen da.\n2. Produkzioa: eszenarioa, dekoratuak, aktoreak, jantziak, kamera, zuzendaria, aurrekontua, ekipo teknikoa…\n3. Grabaketa: kamera, soinua grabatu\nAurrekoaz gain, azaldu ziguten bukaeran kreditoak agertzea oso garrantzitsua dela.\nParte hartzaileen funtzioak:\nZuzendaria: nolabait dena kontrolatzen du baina kameraren ondoan egoten da. Kamerak behetik gora (kontrapikatua), goitik behera (pikatua) ezkerretik… grabatu ahal du.\nAktoreak: protagonistak, 1go mailakoak, extrak…\nSkript: toma onak eta txarrak apuntatzen dituena, zein dagoen ondo eta zein ez. “Gazapoak” kontrolatzen ditu.\nKlaketaria: taula beltz bat eramaten du non saiakerak eta tomak idatzita agertzen diren eta zabaltzen da soinua eta irudia batzeko. Klaketariak ozenki aipatzen ditu tomak eta saiakerak.\nAtrezzo: makillajea, arropa, dekoratuak\nSoinu teknikaria: musika bilatu, efektuak txertatu, soinua eta irudia batu…\nEkoizleak: pelikularen jabeak dira, hau da, dirua ipintzen dutenak.\nKamerarekin plano desberdinak grabatzen dira:\nXehetasun planoak: adibidez begien planoa\nLehen planoa. Aurpegiarena, esaterako\nBelaunerarteko planoa (hau bakeroen filmetan ikusten da batipat, Oesteko pelikuletan), plano amerikarrak deitzen zaie.\nPlano orokorra (aktoreak eta tokiak)\nAzalpen teorikoa entzun ondoren, taldeka jezarri ziren gidoia sortzeko eta gidoi guztien artean erabaki zuten bihurrikeriena egingo zutela. Horregatik laburmetraiaren izenburua horixe izango da: “bihurrikeriak”. Begiraleek ipiniko dute euren blogean eta YouTuben. Esan ziguten laster publikatuko zutela.\nLaburmetraian guztiok parte hartu genuen funtzio desberdinak hartuz; batzuk aktoreak, beste batzuk skripta, kamera, zuzendaria, klaketaria, extrak ...\nGelak, Jantokia, Jolastokiak\nHeldu bezain laster, maletak eta motxilak ordenatuta pasabide batetan utzi genituen eta bitartean gelak antolatu genituen. Talde bakarra zenez ikasleak lau gelatan banatu ziren, andereñoak beste batean eta begiraleak beste batean.\nGela bakoitzean sei litera zeuden, guztietan komunak eta dutxak barruan zeudelarik. Gelak bero-bero zeuden (20 gradu inguru), nahiz eta kanpoan hotz haundia izan.\nJantokia haundia zen eta oso txukun. Bertan hiru janari ematen ziren: gosaria, bazkaria eta afaria. Arratsaldeetarako ogitarteko bat ematen zuten baina jantokitik kanpo jaten zen: jolastokian edo kalean, ekintzaren arabera.\nIkasleak jantokian bi mahaitan banandu ziren; mahai bakoitzean bi arduradun zeuden. Hauen ardura zen janaria zerbitzatzea eta mahaia batzea, bukatu eta gero. Denetarik jan genuen: indabak, pasta, entsalada, okela, arraina, fruta… eta gosarietan esnea kolakaogaz, madalenak, ogia gurina eta marmeladagaz, fruta… den dena oso goxoa!\nBirziklatzeko bi ontzi zeuden: bat plastikorako eta beste bat papera eta hondakin organikoetarako. Egia esan oso ondo antolatuta zegoen dena.\nJolastokian jolas mota asko zeuden: mahai jolasak (kartak, puzzleak…), ping-pong, ordenagailuak (internetarik gabe)… eta kanpoan saski baloian jolasteko pista handi bat.\nHerriaHerria lasaia, txikia, eta hotza! Goizetan teilatuak eta bedarra zuri- zuri agertzen zen. Benetan eskertzen zen barruko berotasuna. Teilatuan eguzki panelak zeuden instalatuta eta egun osorako mantentzen zen beroa barruan oso temperatura onean; honi esker gauez ez genuen hotzik igarotzen lo egiten.\nHerrian, esan zigutenez, berrehun biztanle inguru bizi dira eta ez dago eskolarik. Umeak beste herri bateko eskolara joaten dira. Hori bai, frontoi galanta dute, frontoiaren ondoan kolunpio batzuk, erreka polit bat eta okindegi ospetsu bat “txoripanak” eta mota askotako pastak erosteko.\nVaronatarren dorretxera bisita bat egin genuen.\nEspejotik gaztelura edo dorretxera oinez joan ginen oso urrun ez zegoelako (3 km. gutxi gora behera)\nSarreran gidariak egon ziren gure zain. Neska batek oso era erakargarrian erakutsi zigun barrutik dorretxea eta garai hartako istorioak azaldu zizkigun .\nHallean tornu bat zegoen. Hau palankarekin indarra eginez, zubia igotzeko erabiltzen zen. Funtzio hau galdu zutenean tornuek, balantza bihurtu ziren gauzak pisatzeko.\nBaita ere esan zigun leihoetan ez zeudenez kristalik pergaminoak erabiltzen zituztela hotzez babesteko. Pergaminoak arkumearen larruarekin egiten ziren.\nMota desberdinetako leiho zeudela esan zigun: leihatila txiki batzuk arkeruentzat, handik geziak botatzen ziren (polbora kanoietarako beranduago asmatu zuten eta kanoia sartzeko tronerak erabili ohi ziren.) izkinetan beste batzuk (prismaren formakoak), hauetatik ura irakiten botatzen zen olioagaz naztatuta, defendatzeko asmoz. Ate nagusia ere horrela defendatzen zen.\nKutxatzar batzuk ziren etxeetako armairuak, beranduago maindireak gordetzeko erabili zirenak.\nZeramika: Txuriz margoztutako ontziak ziren sukalderako erabiltzen zirenak (gatza, gantza eta abar gordetzeko).\nBeste gela batean Varona familiaren jatorria azaldu zigun eta nola hasieratik, belaunaldiz- belaunaldi, gizonezkoen izena Rodrigo izan zen gaur egun arte; izan ere, dorretxearen jabea, Rodrigo, gurekin egon zen eta argazki batean agertzen da ikasleekin.\nDorretxearen barruan nobleen bizimoduak ez zeukan zerikusirik gaurko bizimoduarekin. Egongelan musika tresnak jotzen ziren, pianoa bereiziki, eta musika tertuliak egiten ziren.\nUmeen etzatoki bat ikusi genuen (bi zatitan bananduta zegoen). Hauetan ez zegoen leihorik hotzetik babesteko eta gela berotzeko sutontziak erabiltzen ziren. Ohe gainean arropa beltzak zeuden. Gidariak komentatu zigun alargunak beltzez jantzita joaten zirela bizitza osoan eta honen kontrastea zen aurpegi txuri- txuriak zeuzkatela eta eguzkitarako itzalkinak erabiltzen zituztela. Argi geratu behar zen nortzuk ziren nobleak; langileak, berriz, (nekazariak, segalariak…) eguzkitan egon behar zirenez ez ziren txuri-txuri egoten.\nHormetan paper margotuarekin dekoratzen zen; irudia arrabola teknikarekin grabatzen zen zuri beltzean eta gero, eskuz, gainean koloreztatu egiten zen marrazkia.\nEgongelaren horma bakoitzean istorioak irudikatzen ziren: ehiza, esaterako, komiki baten antzera. Kijotearen gela deitzen zaio egongela honi, zoruan bera bere zaldiarekin marraztuta dagoelako.\nOstegunean diskofesta eta pijama desfilea antolatu genuen gaubela pasatzeko baina, oso nekatuta geundenez, gauerdia pasata ohera.\nHona hemen Jaioneren ikasleek egindako laburmetraia: "Bihurrikeriak!"\nBaita Lourdes eta Karmeleren gelakoek ere egindakoa:\n"Bahiketaren giltzak" eta " Herri mamutua "\nPublicado por Paki Pajuelo en 11/22/2010 09:53:00 p. m.\nEtiquetas: Bideoak, Irteerak\nBeno, beno!!!!!Uste dut laster bideoan parte hartu duzuen guztiak laster laburmetrai txapelketaren baten parte hartzeko moduan zaudetela. Lan ederra!!!!!!! Baina, bihurrikeri horiek ez dituzue egunero egingo ezta?\n11/25/2010 12:27:00 a. m.\nBihurrikeriak besterik ez dira (aktore onak izan ziren) baina esan behar da amonarekin apurtxu bat pasatu egin zirela ;-) edo ez?\nInportanteena: haien arteko harreman onak,elkarbizitza, disfrutatu genuena (zenbat barre!) eta ikasi genuena.\nBikain portatu ziren ikasleak (eta Jaione eta biok, zer esanik ez!)\n11/30/2010 08:05:00 p. m.


Ion Fizek Guggenheimen ospatuko du 15. urteurrena | El Diario Vasco\nCulturasIon Fizek Guggenheimen ospatuko du 15. urteurrena\nIon Fizek Guggenheimen ospatuko du 15. urteurrena\nIon Fiz diseinatzaileak 24 urte zituela sortu zuen bere etxea.\nEibarren jaiotako diseinatzaileak desfile berezia egingo du Bilboko museoan irailaren 25ean\nM. IMAZ Jueves, 17 agosto 2017, 18:19\nEibarren jaioa eta jaioterriko futbol taldearen zale amorratua bada ere, gazte-gazte zela joan zen Bizkaira Ion Fiz diseinatzailea, eta 2002an sortu zuen moda-etxearen hamargarren urteurrena ospatzeko egin zuen bezala, hamabosgarrena ere Bilboko Guggenheim museoan ospatuko du, irailaren 25ean egingo den desfile berezi batean. 2012ko ospakizunean, 'Fizisimo' izeneko desfilean goi-mailako joskintzako 30 jantzi aurkeztu zituen. Aurten zer egingo duen ez da oraindik argitu, baina egunotan zabaltzen ari diren txostenaren arabera "sustraietara itzuliko da euskal diseinuaren goieneko maila erakusteko". Urtebetze festa partekatu egingo dute alegia Ion Fizek eta Guggenheimek, batak 15 urte bete baditu bestea 20. urteurrena ari baita ospatzen.\nJoskintzarako afizioa txikitatik izanik, Bilbon egin zituen modako ikasketak, eta oso-oso gazterik nabarmendu zen. 24 urte baino ez zituen 2002 urtean bere moda-etxea sortu zuenean. Orduz geroztik sari ugari jaso ditu, eta bere deiturapean edo Pertegaz bezalako handientzat arrakasta handiko kolekzioak sortu ditu.\nHorrez gain, ez dio sekula muzin egin bere ideiak beste batzuekin partekatzeari. Hala, beste kolaborazio askoren artean, nazioarteko hanburgesategi-kate batentzako uniformeak diseinatu ditu berriki, eta Iberdrolarentzat ere egin zuen iaz bilduma berezi bat.\nUne honetan, modaren mundu zailean lehen urratsak egin eta 15 urtera, etapa berri bati ekiteko prest dago Ion Fiz, Bilboko ekitaldia aurkezteko zabaldu duten txostenaren arabera. Iragan otsailean, 15. urteurrena ospatzearren sortutako 'Eccentrica' bilduma aurkeztu zuen Mercedes Benz Fashion Week Madrid-en, eta joskintza-tailerra inauguratu du Madrilen. Bertan, neurrira eta modu pertsonalizatuan egiten du lan bezeroentzat. Bilbon ere izan zuen denda Ion Fizek, baina bete-betean harrapatu zuen krisialdiak, eta 2007 urtean irekitako denda ikusgarria itxi egin behar izan zuen hiru urteren buruan.\nArtze oroituz, partekatuz, biziz\nLa voz de Schwarzenegger en una proyección especial del Festival de Cine de San Sebastián 'La seducción' feminista de Sofia Coppola y 'La Torre Oscura', en cartelera


Pedro Mari Arreitunandia. Maisu grabatzailea: Sarrera - Artisautza - Euskonews\nSan Agustín kalea, 4-A, 3.\nTel. 943 60 43 48\nEskopeta finaren mundua aurrez atal honetan jorratu dugu jada. Gogora ditzagun Vicente Alberdi (EUSKONEWS 433. zk.) eta Salvador Sánchez (EUSKONEWS 439. zk.) grabatzaileak eta María Asunción Nogués damaskinaria (EUSKONEWS 449. zk.).\nGaur beste artisau grabatzaile bat dakargu, Pedro Mari Arreitunandia Osa. Geroago ikusiko dugun legez, bere alorrean entzute handikoa.\nBere aita Pedrok, lanbidez marinela, eta ama Milagrosek bi seme izan zituzten: Patxi, 1945ean jaioa, eta gure artisau Pedro Mari, 1948ko urtarrilaren 15ean jaioa, biak Mutrikun.\nPedro Mari, tokiko eskolan ikasketak egin ostean, 14 urterekin grabatuaren alorreko ikasketak egiten hasi zen Eibarren. Hasieran Luis Bergara Kamiño izan zuen maisu, eta geroago Gregorio Muguerza eibartarra, “Goyo”, bere benetako maisutzat duena.\nIkasketa horiek egiten zituen aldi berean, marrazketa-eskoletara joaten zen, Lucas Alberdi eta Marcano izeneko bat maisu zituela.\n7 urtez ikasten jardun ostean, 21 urte zituela, Gaspar Arizagaren eskopeten tailerrean hasi zen grabatzaile gisa lanean. Handik bi urtera, GARBI armen fabrikan lan egiteari ekin zion. Bertan 25 urte igaro zituen lanean eskopeta paralelo finen grabatzaile gisa. Enpresa horretatik Elgoibarko KEMEN enpresara joan zen, eta bertan jarraitzen du.\nBere etxean ere tailer bat du. Bertan, berak dioen moduan “bere kapritxoak” eginez entretenitzen da.\nPedro Mari 1970ean ezkondu zen María Josefa Gilekin eta bi alaba ditu: Idoya (1971n jaioa) eta Ibana (1976an jaioa). Lehenak bi iloba oparitu dizkie, eta bigarrenak bat.\nCesare Giovanelli eta Giacomo Fausti y Timpiniren eskola-tailerrean ikasteko Italiara joan zen 1971n, eta han egon zen urtebetez. Pedro Marik dionez, bertan ikasi zuen benetan zer den grabatzea, batez ere “eskuzko” modalitatean –hemen “eskuaire” deitzen zaio–. Teknika horretan italiarrak maisu dira.\nPedro Marik itzultzean proposaturiko aldaketetara egokitzea zail egin zitzaion enpresari. Halere, aurrerago, eskopetetan “italiar estiloa” erabiltzeko aukera eman zioten KEMEN enpresan. Hortik aurrera, lanen % 30 burilarekin egiten ditu, eta % 70 “eskuaire” sistemarekin.\n2007 urtean Gipuzkoako Foru Aldundiak Artisau Maisu titulua eman zion.\nBatez ere eskopeta paraleloak eta gainjarriak, baita errifleak ere, egin izan ditu bere lan-bizitzan zehar.\nBitxitegientzako honako lana hauek ere egin izan ditu: armarriak, zigiluak, medailak, eskumuturrekoak, erretiluak, kutxak, etab.\nPertsona famatuentzako eta politikoentzako produktuak egin ditu: Errege Etxearentzat, Bruneiko Sultanarentzat, Qatarko Al-Thani Kalifarentzat, Alberto de Alcocer Torrarentzat eta abarrentzat.\nElvis Presleyren grabatuarekin hiru eskopeta egin ditu, eta orain telebistako marrazki bizidunak dituen beste eskopeta batekin ari da lanean. Batzuek beren seme-alaben argazkiak grabatzea ere eskatzen diote; baina, txakurrak eta ehizatzen diren animaliak, hegaztiak, oreinak, etab. eskatzea da ohikoena.\nAzoka askotan egon da, besteak beste, Amerikako Estatu Batuetan, Australian, Portugalen, Norvegian, Alemanian eta Italian, baina beti armen edo kirolen sektoreari zuzendurikoetan.\n2003ko azaroko TIRO y CAZA aldizkariko artikulu luze batek, A. Solak sinatuak, “artisauen katedraduna” dela dio. Gainera, honako hau ere eransten du: haren obrek munduko beste edozein eskopetari ez diotela inolako inbidiarik eta haren eskuek ez dituztela artisau-produktu arruntak egiten, baizik eta benetako arte-lanak. Artikuluak amaieran honako hau dio: “Zoritxarrez gero eta gizon eta emakume gutxiago daude prest beren bizitzako urterik onenak hain lanbide miresgarria ikasten sakrifikatzeko”.\nArtisau-grabatua hizpide dugunez, jakizue lanbide horretan ez dela inolako prozesu mekanizaturik erabiltzen.\nGrabatzeko moduagatik bi teknika edo modu daudela esan daiteke:\nA. Burilaz eta mailuaz, euskaraz “burila”.\nB. Eskuz, euskaraz “eskuaire” eta italiarrez “bulino”.\nLehenengo teknikarekin, artisauak “grabatzaile-mailua” izeneko mailu txiki batez burila jotzen du golpe txiki eta arinekin, burilak metalari hozka egiteko.\nBurilak altzairu onekoak dira, eta orokorrean artisauak berak fabrikatzen ditu. Grabatzaile-mailua txikia da, eta horrekin golpe txiki eta errepikakorrak ematen dira.\nBigarren kasuan, artisauak bulinoaz bere eskuen indarra baino ez du erabiltzen. Lan mota horretarako grabatzaileak lupaz baliatzen dira.\nMarrazki motei dagokienez, orokorrean askotarikoak eta anitzak dira grabatzen diren arabeskoak. Interesgarria da jakitea munduan eskopeta finak fabrikatzen dituzten etxe garrantzitsuenek beren marrazkiak sortu zituztela, eta gaur egun mundu osora hedatu diren arren, fabrikante horien izenaz ezagutzen direla. Esaterako:\nA. Grabatu ingeles fina, edo “escrol”, PURDEY era (markaren izena). Marrazki txiki aniztunez egiten da.\nB. HOLLAN (eskopeta-marka) erako grabatua, “purdey”-ren antzekoak baina marrazki handitxoagoez.\nOstean, eskopetari urrea emateko edo damaskinatuak egiteko aukera dago.\nLan-prozesuari dagokionez, oso erraza da. Behin grabatzaileari bezeroaren nahia azaldu ostean, eskopetan irudikatu nahi den marrazkia paperean eta eskalan marrazten da. Ondoren, kalko baten eta lapitz koipetsu baten bidez metalera eramaten da eta markagailu fin batez silueta markatzen da piezan. Horrela, egin beharreko marrazkiaren eremu nagusiak finkatzen dira, ondoren grabatzeari (grabatzailearen argotean “ebakitzeko” prozesuari) ekiteko, “burilaz eta mailuz” nahiz “eskuairez”. Askotan eskopeta batek bi teknikez eginiko grabatuak izan ditzake, baita estilo askotarikoak ere.\nGrabatzen amaitzean, pieza gainetik olioz bustitako lixa oso fin bat pasatzen da, geratzen diren lazguneek eta bizarrek arazorik sortu ez dezaten eskua gainetik pasatzean. Horren ostean, pieza kromatu egiten da. Prozesu horren bidez marrazkiaren ondoak beltz kolorea hartzen eta erliebe osoa nabarmentzen du, eta amaierako patina ederra ematen dio.\nGaur egun badira titaniozko kaxekin egiten diren eskopetak, gutxiago pisatzen dutenak.\nEskopeta fin batek, hau da, kalitatezko batek, 200 ordu inguruko lana du grabatzen. Interesgarria da ikustea nola Pedro Marik egin beharreko lana ikustean automatikoki badakien zenbat ordu behar izango dituen lan hori burutzeko. Hori dela eta, bertan momentuan errealitateari loturiko aurrekontua egin dezake. Egia da ere, modelo jakin bat eskatzen diotenean, askatasun osoko (bere irizpidearen edo gogoaren araberako) lan bat egiten baino denbora gehiago behar izaten duela grabatu hori egiteko.\nPedro Mari dioen moduan, “grabatu-lan on bat egiteko batez ere behar-beharrezkoak dira: pazientzia, gustua eta marrazten jakitea”.


Gabarró metodoa euskaraz | Edu Digital\nOrtografía Visual PNL\nGabarró English Method\nMétodo Gabarró Castellano\nMéthode Gabarró Français\nMètode Gabarró Català\nGabarró Metodoa Euskaraz\nMetodo Tábara Acentuación\nOrtografia zuzena esfortzurik gabe\nAkatsak %80ra bitarte murrizten ditu\nWeb hau metodologia berritzaile baten parte da, akats ortografikoak %80ra bitarte murriztu nahi dituena oso denbora laburrean. Proiektua osatzeko, badira, baita ere, bideo bat, irakasleentzako azalpen-liburu bat eta koaderno bat. Dena Boira editorial argitaletxean argitaratuta. PDFak jaisteko, egin klik esteketan.\nOrtografia hobetzea ikusizko oroimena erabiliz\nOrtografia zuzena duten pertsonek beren buruan ikusten dituzte hitzak: horregatik, esfortzurik gabe egiten dute behar bezala! Programa honek gauza bera egiten lagunduko dizu.\nHitz kopuru jakin batera dago mugatuta programaren doako bertsioa, baina Premium bertsioa mugagabea da. Probatu orain doako bertsioa!\nPertsonalizatu ikasi nahi duzun lexikoa\nAkats gehien eragiten dituzten hitzak ikasiko dituzu, eta, gainera, nahi duzun lexikoa gehitzeko aukera izango duzu. Programak modu adimentsuan galdetuko dizu: okerren dakizkizun hitzei buruz galdetuko dizu gehien. Izugarri hobetuko duzu egunean 10 minutuko bi saio eginez.\nIkusi hitza, lehenbizi, eta, gero, arauak eta hiztegia erabili\nHitz bat idazten dugunean, berez etorri beharko luke haren irudiak gure ikusizko oroimenera. Bestela, hitza azaltzen duen arau bat bilatuko dugu, hiztegian bilatuko dugu edo antzeko baliabide bat erabiliko dugu. Gero, gure ikusizko oroimenean sartuko da hitz hori etorkizunean ikusi ahal izateko. Maizenik idazten ditugun hitzak gure ikusizko oroimenean sartzen laguntzen digu programa honek.\nenglish español français català euskara\n© Edudigital 2011 - 2015 :: info@edudigital.net\nErabilera-baldintzak onartzen ditut.\nErregistratzea doakoa da eta ikastaro guztien doako bertsioa erabiltzeko aukera emango dizu. Doako bertsioen hitz kopurua mugatuta dago. Ikastaro guztiek dute Premium bertsio mugagabe bat.\nPasahitza aldatzeko eskaera:\nErabili formulario hau zure pasahitza berreskuratzeko. Mezu elektronikoa bidaliko dizugu zenbait jarraibiderekin.


Añorgaren aurka 1-3 galduta, ez du punturik bildu Goierri Gorrik gipuzkoarren arteko derbian – Goierri Gorri\nKazetaria: Izaro Insausti Barandiaran 27/03/2017\nGoierri Gorri 1-3 Añorga “B” Mondragon 3-2 Goierri Gorri OHOREZKO MAILA:\nGoierri Gorri 0-4 Eibar\nGoierri Gorri 2-0 Amara Berri TXAP. FASEA:\nGoierri Gorri “B” 1-11 Urki “A”\nGoierri Gorri “A” 2-1 Amaikak Bat\nGoierri Gorri “C” 3-2 Urki “B” Atsedena\nAurreko asteburuan markagailua iraulita, bultzada berarekin jarraitu nahi zuten gorriek gipuzkoarren arteko derbian Igartzan. Añorga puntu beharrean zetorren ordea, eta berdegunean nabaritu zen. Jokoan nagusi izan ziren kanpokoak eta Goierri Gorriri 1-3 irabazita hiru puntuak eraman zituzten.\nPartida hasi orduko egin ziren Añorgako jokalariak baloi jabetzarekin. Aurrean arrisku handirik sortzen ez bazuten ere, zelai erditik atzera ongi antolatu eta baloia mugitzeko gaitasuna erakutsi zuten. Sakontasuna baliatuz aurkitu nahi zuten goierritarrek irteeraren bat, baita baloia goian lapurtzeko saiakeraren bat egin ere. Kanpokoak aurreratu ziren markagailuan ordea, zelai erdiko marra gainditu eta urrutitik eginiko jaurtiketa baten bidez. Goierri Gorrik markagailua berdintzeko ahaleginean, aurkarien atera gerturatzea lortzen zuen baina ez zuten asmatzen. Halako batean, Añorga baloia atzetik ateratzen ari zela, huts nabarmena egin eta beren atean sartu zuten gola; 1-1. Atsedenera banakoarekin joan ziren, bi taldeek zapaldu arren elkarren areak.\nBueltan ordea, pausu bat egin zuten aurrera Añorgakoek eta ondorioz arazoak sortu zizkieten gorriei. Etxekoen gola Añorgaren hutsetik etorri bazen, 1-2ekoa ere antzerakoa izan zen aurkako atean. Alboko sake batek ihes egin eta Añorgako aurrelariak ez zuen barkatu. Hortik aurrera kanpokoak egin ziren baloiarekin eta hutsuneak bilatzen hasi ere bai. Atzeko lerroa ulertu ez zen jokaldi bat baliatu zuten amaierako 1-3koa egiteko, eta goierritarrak aukerak izan bazituzten ere markagailuan gerturatzeko ez zuten atea aurkitu. Hiru puntuak Añorgak eta ondorioz zazpigarren postuan da Goierri Gorri 33 punturekin. Datorren larunbatean Elorrion jokatuko dute.\nPunturik ere ez dute bildu jubenilek 3-2 galduta Mondragonen, 0-2 aurreratu baziren ere goierritarrak zelaia egoera txarrean egonagatik. Liernik eta Amaiak egin zituzten golak, baina partida hasi besterik ez zen egin. Lerroak atzeratu zituzten gorriek eta korner bidez gerturatu ziren etxekoak, 1-2. Lehen zatia amaitzear zela, binako berdinketa jaso zuten. Bigarren zatia gogor hasi zuten bertakoek, goierritarrak zelaiaren egoeragatik nekatzen ari ziren bitartean eta hau baliatu zuten 3-2koa egiteko. 10 minuturen faltan gora egin zuen Goierri Gorrik eta aukerak pilatu arren ez zuten sareetara bidaltzen asmatu.\nKadeteen mailan bi emaitza kontrajarri. Ohorezko mailan 0-4 galdu du Goierri Gorrik etxean Eibarren aurka. Lehenengo mailan bestetik 2-0 irabazi dute gorriek Amara Berriren aurka. Garaipenera itzuli dira eta bide onetik gainera. Bi goleko aldeaz irabazi zuten, baina gehiago ere izan zitezkeen lehen gola iristea kostatu bazen ere, bigarren zatira arte ez baitziren iritsik hauek. Olatzek egin zituen partidako biak atzelariei abiaduran irabazi eta jaurtiketa sendo bidez, honela taldeak hiru puntuak eskuratuz.\nAmaitzeko, infantilen hiru taldeek etxean jokatu dute. Goierri Gorri “B”-k 1-11 galdu du txapeldunen fasean Urki “A”-ren auka. Goierri Gorri “A”-k berriz 2-1 irabazi du Amaikak Baten aurkakoa kopan; eta lehiaketa berean Goierri Gorri “C”-k 3-2 garaitu du Urki “B” taldea.


Tabakoa kontsumitzearen inguruko gutun bat bidali dio Eusko Jaurlaritzak Lasarte-Oriako Udalari - Lasarte-oria - Txintxarri.eus\nTabakoa kontsumitzearen inguruko gutun bat bidali dio Eusko Jaurlaritzak Lasarte-Oriako Udalari\nTxintxarri Aldizkaria 2020-07-29 09:00\nGaur egun indarrean dagoen legeak aire zabaleko espazioetan erretzea ahalbidetzen duen arren, Eusko Jaurlaritzaren Osasun Sailak adierazi du "arrisku faktore erantsia" dela tabakoa kontsumitzea. Lasarte-Oriako Udalari gutun bat bidalio dio, leku irekietan erretzearen inguruan.\n"OMEk ohartarazi du erretzaileek arrisku handiagoa dutela sintoma larriak garatzeko eta COVID-19aren birusak jota hiltzeko; ebidentzia zientifikoak daude", nabarmendu du Osasun Sailak gutunean. "Batez ere birikei eragiten dien gaixotasun infekzioso bat da".\nBaimenduta egon arren, SEPAR Espainiako Neumologia eta Toraxeko Kirurgia Elkarteak gomendatzen du terrazetan eta espazio publikoetan ez erretzea, "koronabirusa transmititzeko arrisku gehigarria" delako, "erretzaileentzat eta inguruan dauden pertsonentzat".\nOndoko arrazoi hauek aipatzen ditu SEPAR elkarteak, aire zabalean dauden espazioetan eta terrazetan ez erretzea gomendatzeko. Lehenik eta behin, zehaztu du zigarreta, lurrungailu eta beste tresna batzuk erabiltzean arnas tanta txikiak uzten dituela keak. "Birus karga izan dezakete eta oso kutsakorrak dira".\nBigarrenik, "ezinbestekoa" da eskua aho, sudur edo aurpegira eramatea erretzerakoan. "Horrek erraztu egiten du birusa arnas-aparatuan sartzea", jakinarazi du SEPARek. Hirugarrenik, aipatu du maskarak ematen duen babesak eraginkortasuna galtzen duela "gehiegizko manipulazioagatik", tabakoa kontsumitzerakoan musukoa behin eta berriro kendu eta jarri egin behar duelako erretzaileak.\nAipatutako guztia kontuan hartuta, Lasarte-Oriako Udalak gomendatzen du "kerik gabeko espazioak" ere irekita edukitzea. Era berean, jakinarazi du erretzea ez dela debekatuta egongo, baina herritarrei arduraz jokatzeko eskatu die, bereziki jende ugari biltzen den tokietan: aisialdiaz gozatzeko espazioetan eta ostalaritza-establezimenduetako terrazetan.


Otsailaren 2ko Udalbatzaren laburpena - Azpeitiko Udala\nOtsailaren 2ko Udalbatzaren laburpena\nAzpeitian, 2016ko otsailaren 2an, Udaletxeko bilkura-areto nagusian elkartu da Udalbatza Osoa lehenengo deialdian eta ohizko bilkuran, aztergai-zerrendako gaiak eztabaidatu eta erabakitzeko. Eneko Etxeberria Bere-ziartua alkate-udalburua buru dela, eta Udalbatza Osoa osatzen duten zinegotzi denak bertan direla, bat ezik.\n1.- 2015eko abenduaren 29an egindako bilkuraren akta onartzea.\n2.- Loiolako Turbina etxea zegoen lursailaren erabilerarako hitzar-mena behin betiko izaeraz onartzea.\n3.- Azpeitiko udalaren, kulturzale kultur elkartearen eta Sanagustin Azpeitiko kulturgunea kooperatiba elkartearen arteko lankidetza hitzarmena, 2016. ekitaldirako egutegi bateratua bideratzeko gaia, mahai gainean utzi da hurrengo bilkura arte.\n4.- Trafikoko buruzagitza nagusiaren, Euskal Autonomia erkide-goko administrazioaren eta Euskal Autonomia Erkidegoko administrazioaren eta Azpeitiko Udalaren arteko lankidetza hitzarmena onartzea, bide segurtasunaren arloko informazioa trukatzeko eta datu baseetan sartzeko.\n5.- Azpeitiko Ingurugiro etxeko Xaguxatar parkeko egokitze lanen izaera berezia, eta eraikuntza, instalazio eta obren gaineko zergaren hobaria onartzea.\n6.- 2016ko ekitaldirako aurrekontuan jasota dagoen %1eko soldaten igoera onartzea.\n7.- 2012. urteko aparteko ordainsariari buruz, epaitegiak 2013ko urriaren 29an emandako ebazpenaren deuseza dela aitortu ondorengo erabakia-ren berrespena, eta bere garaian sortu zen funtsa bertan behera uztea.\n8.- Azpeitiko herrian formakuntza bultzatzeko, Deustoko Unibertsitatearen kurtsoak emateko hitzarmena sinatzea.\n9.- Lapatx zabortegiaren egoera azaltzea.\nEz dago galdera edo erregurik.


Astelehena irakurri eta musika entzuten… – gaztelumendi.eus\n2014-06-16 / Iruzkinak desaktibatuta daude Astelehena irakurri eta musika entzuten… sarreran\nEtxeko lanak egin, prentsa irakurri, musika entzun, sare sozialei begiratua eman… eta pentsamendutan joan zait eguna.\nAstelehen buruzuri baterako, enuen beste ardurarik gura. Astea mantso, lasaiago, emankorragoa izango delakoan… aurreko egunetako erritmo, ardura, kezka eta antolaketa zeregin guztiak gaindituta.\nGoizean, hau eta beste irakurtzen ari nintzela… duela 15 urteko kontuak, duela aste batzuetakoak, oraingoak…. gauza asko etorri zaizkit gogora.\nbxt iriart gogoan\nAurreko astean Bixente Iriart (bxt) izan nuen hizpide Sagarra jo! dokumentaleko kideekin (Iban eta Nico), eta jakin nuen The Sparteens taldeko Marieder Iriart haren arreba zela… eta asko poztu nintzen, hain lagun ona egin nuen musikari desagertuaren pistaren atzetik jarraitzeko, eta 2000. urtean egindako elkarlanak ere pasatzeko moduan izango naizelako.\nGaur Communication dub kantua berriro entzuteko parada izan dut:\nElkarrizketa btx iriart musikariari irratia.com atarian.\nMarieder bera eta Kamila Zubeldiak Saioa bikote artistikoa daukate, eta aurrekoan Bilbon grabatutako kantu bat dagoeneko sarean daukate. Willis Drummond taldearen Usain epela kantuaren bertsioa duzue honakoa.\nItoiz eta Split 77\nSarean ibilita, bisita egin diot Badok.info atari eraberrituari, eta nabigazioetan Split 77 taldearen doinuetan murgildu naiz.\nAtsegin dut, eta asko Itoiz taldearen bertsio elektronikoago hau. Eta hari horretatik jarraitu nezake musika entzuten, elektronikoa, gurea, hangoa…. mundu osokoa.\nEta pantaila aurrean, mezu hau iritsi zait Eguzki Bideoak eta Makusi.tv ekimeneko eskutik:\n#gustokobideoak Bihur dezagun #AHT BideBerde http://t.co/GuTukDvbRg @MugituMugimendu @eguzkibideoak @Ekinklik @argia @iPtx @infokontuz\n— Makusi TV (@makusiTV) June 16, 2014\n(ideia hori aspaldi samar ari naiz lagunartean zabaltzen gainera, AHT hori ez dela inoiz trenarentzat egingo, eta bide berde edo via verde txukun bat osatu dezakegula, antza denez ideia asko ari da hedatzen… eta pozten naiz)\nJarraitu dezaket musika entzuten, nahasten, idazten, ikusten, pentsatzen…. baina bazkaltzeko ordua iritsi da. On egin.


Originaltasuna eta umorea saritu ditu XI. Kameratoiak - Topagunea | Euskaltzaleen Topagunea\n> Berriak > Gazteak > Originaltasuna eta umorea saritu ditu XI. Kameratoiak\nnork Euskaltzaleen Topagunea • 2015/12/09 • Iruzkin 1\nEusk.aroa gaiari helduta, 17 taldek aurkeztu zituzten beraien lanak emandako 50 orduen barruan. Uda films talde gaztearen “Jorrai” lanak eraman zuen lehen saria.\nAbenduaren 8an ospatu zen Irudienean XI. Euskal Herriko Ikus-entzunezkoen rallyko sari banaketa. Izena emandako 20 taldetatik hamazazpi heldu ziren Kameratoiaren erronkan azkeneraino heldu direnak. Atzoko sari banaketa galan ikusi ziren jasotako 17 lanak eta epaimahaiak ere bertan, publikoarekin batera ikusi zituen lehendabizikoz film labur guztiak. Hamar minutuko tartea besterik ez zuten izan ikusi berri zituzten lanak baloratu eta irabazleak zeintzuk ziren erabakitzeko. Bitartean, sari banaketara hurbildu zirenek beraien bozka eman zuten, publikoaren saria nork eramango zuen haien esku baitzegoen.\nUrduritasuna parte hartzaileen artean eta eztabaida epaimahaikideen artean. Ez baitzen erraza izan erabakiak hartzea hainbeste lan irudimentsu eta on esku artean izanik. Lehen saria eman zutenean, hain zuzen, horixe azpimarratu zuen epaimahaiak “harrigarria da zelako lan desberdinak egin dituzuen denak gai beretik abiatuta, eskertzekoa da halako aniztasuna izatea”.\n“Eusk.aroa” izan da aurten lehiakideei eman zaien gaia; 50 ordu izan dituzte beraien film laburrak egin eta Topaguneari entregatzeko. Guztira 17 talde izan dira adrenalina eta sormen rally honetan azkeneraino heldu direnak: 67 pertsona, 25 Bizkaitik etorriak, 24 Gipuzkoatik, 11 Arabatik eta 1 Nafarroatik.\nPublikoaren saria izan zen jakiten lehena: “Kameratrola” izan zen ikusleei gehien gustatu zitzaiena, “LPM eta lagunak” Oñatiarren lan umoretsua. Beraiek eraman zuten XI.Kameratoi honetako 3. saria (TOKIKOM saria)ere, epaimahaiaren esanetan “umorea ere euskararen parte dela erakustearren”. Bigarren saria “Irudien aroak” lanak irabazi zuen, “Sant Antonitarrak” taldeak “irudiaren eta denboraren artean egiten duen jokoagatik” besteak beste. Lehen saria, berriz, Uda films talde gaztearen “Jorrai” lanari eman zion epaimahaiak “ikuspegi original eta ikus-entzunezko tratamendu azpimarragarri batekin gogorarazten digulako euskara eta euskal kultura landu eta zaindu behar direla”.\n← Toki komunikabideen edizio berezia, abenduaren 3an\nEuskaltzaleen aktibazioa aztergai urtarrilean egingo den Topaldia jardunaldian →\n1 comment for “Originaltasuna eta umorea saritu ditu XI. Kameratoiak”\nPingback: Originaltasuna eta umorea saritu ditu XI. Kameratoiak